钦定古今图书集成/明伦汇编/官常典/第534卷 > 张温
## 钦定古今图书集成/明伦汇编/官常典/第534卷 > 张温

按《明外史蓝玉传》，“温不详何许人。从太祖渡江，授千
户，积功至天策卫指挥佥事。从大将军达收中原，克
陕西，攻下兰州，守之。元将扩廓侦大将军南还，自甘
肃率步骑奄至。诸将请固守，温曰：‘彼远来，未知我虚
实，乘暮击之，可挫其锐。彼不退守以待援，未晚也’。于
是整兵出战，扩廓兵少却。已而围城数重，温敛兵固”
守，急攻不能下，乃引去。太祖称为奇功，擢大都督府
佥事。已，又命兼陕西行都督府佥事。当兰州之受围
也，扩廓兵以夜梯城而登。千户郭佑被酒卧，他将巡
城者击退之。围既解，温将斩佑，天策卫知事朱有闻
争曰：“当贼犯城时，将军斩佑以令众，军法也。贼既退，
始追僇之，无及于事，且有擅杀名。”温谢曰：“非君，不闻
是言。”遂杖佑，释之。帝闻而两善焉，并赏有闻绮帛。其
明年命为参将，从傅友德伐蜀，功多。十一年又命为
副将，会王弼等讨西羌，俘获人畜无算。明年封会宁
侯，禄二千石。又明年命往理河南军务。十四年从傅
友德征云南。二十一年从北伐，皆有功。后以居室器
用僭上获罪，遂坐蓝党死。